યુપીમાં ચૂંટણી પ્રચાર દરમિયાન મુસ્લિમોના મત મેળવવા એસપી અને બસપા વચ્ચે જોરદાર ટક્કર જોવા મળી હતી. રાજ્યમાં મુસ્લિમોની ૧૯ ટકા વસ્તી છે. ભાજપે આ વખતની ચૂંટણીમાં અનેક મુસ્લિમ વસ્તીવાળા વિસ્તારમાં જીત મેળવી છે તેના પરથી લાગી રહ્યું છે કે આ વખતે ભાજપને મુસ્લિમ મતદારોના મત વધુ મળ્યા છે અને તેના કારણે આ વખતે ભાજપને યુપીમાં ભવ્ય વિજય મળ્યો છે. આ વખતે યુપીમાં મુસ્લિમ મત સપા અને બસપામાં વિભાજન થઈ જતાં ભાજપ આરામથી જીતી ગયું તેવું પણ અનુમાન લગાવવામાં આવી રહ્યું છે અથવા તો કેટલાક મુસ્લિમ મતદારોએ ભાજપ તરફી મતદાન કરતાં ભાજપને અપેક્ષા કરતાં પણ વધુ સીટ મળી ગઈ છે. રાજ્યમાં મુસ્લિમ વસ્તીવાળી ૫૯ સીટ પર એસપી (૨૯ ટકા) અને બીએસપી (૧૮ ટકા) એમ કુલ ૪૭ ટકા મત મેળવ્યા હતા. આ વિસ્તારમાં લગભગ એક ચતુર્થાંશ મુસ્લિમ મતદાર છે. જો ૨૦૧૨ની ચૂંટણી સાથે તેની સરખામણી કરવામાં આવે તો તેમાં કોઈ ખાસ ફેરફાર જોવા મળતો નથી, જોકે ૨૦૧૪ની લોકસભાની ચૂંટણીમાં આ આંકડો ૪૩ ટકા આસપાસ હતો. તેથી એવું કહી શકાય કે બંને પાર્ટીને મુસ્લિમ મતદારોનું સમર્થન યથાવત્ રહ્યું છે.